Godt en uge nåede Agersted Friskole at være lukket helt ned, siden et større udbrud med 13 coronasmittede elever og lærere ramte skolen og fik skoleleder Meiner Østergård til at sende alle hjem mandag 19. april. Nu er alle elever og personalet testet for coronavirus. 18 er konstateret smittet. Fire elever i 6. klasse er smittet. Det samme er syv elever i 8. klasse Derudover er seks lærere og en sekretær smittet. Derfor sender man også eleverne fra 0.-5. klasse i skolen igen fra tirsdag. De får undervisning fra 8-12 og har herefter mulighed for at komme i SFO’en. Da der fortsat er smitte blandt eleverne i 6.-9. klasse, skal de stadig blive væk fra skolen og modtage hjemmeundervisning. Skolelederen understreger dog, at de elever, der efter to negative test, er erklæret smittefri, naturligvis gerne må bevæge sig rundt på egen hånd. Men selve undervisningen på skolen for de ældre elever kan først genoptages, når flere lærere er erklæret raske. - Det er svært at sætte vikarer på den virtuelle undervisning. Og vi vil ikke bede vores syge lærere om at lave en vikarplan – de skal koncentrere sig om at blive raske, siger han. De elever i udskolingen, som har behov for nødpasning og at komme i trivselsgrupper, vil fortsat kunne komme på skolen fra tirsdag. Rigtigt at sende alle elever hjem At det kun er lærere og de ældste elever, der er smittet, vidner om, at man på skolen har formået at inddæmme smitten korrekt – som efter sundhedsmyndighedernes foreskrifter, mener skoleleder Meiner Østergård. - Det er lykkedes os at indkapsle smitten, så de små er gået fri. Så alle de tiltag, vi har gjort, med afstand og håndsprit, har jo virket, siger han. Nedlukningen af skolen var også det rigtige valg, mener skolelederen, når han ser på udviklingen i antallet af smittede. Der, siden alle er blevet testet, er steget med fem. - Det kan lyde gammelklogt, men det tyder på, at de steder, hvor man kun lukker enkelte klaser ned, går der nogle rundt og smitter de andre. Og så kan det køre videre i ugevis. Så det, vi har lært, er, at det bedste er at lukke hele skolen ned, siger Meiner Østergård. I alt er der 150 elever og 13 lærere og øvrigt personale på Agersted Friskole.

Referat:
Alle elever er nu testet for corona. 18 er konstateret smittet – ingen af dem fra 0.-5. klasse. Derfor har skolelederen valgt at genåbne skolen for disse elever.